Guillermus, Dei gratia Cabilonensis episcopus, et Yolandis, ducissa Burgundię, universis presentes litteras inspecturis in Domino salutem. Noverit universitas vestra quod constituta in presentia nostra domina Bura, relicta defuncti Guillermi de Frites, militis, recognovit quod dictus dominus Guillermus, maritus ejus, in ultima voluntate sua, dedit et concessit in puram et perpetuam elemosinam Deo et ecclesię Beatę Marię de Thar duas eminas et dimidiam ordei ad mensuram Divionensem, percipiendas annuatim ab abbatissa et conventu dictę ecclesię de Thar vel earum mandato infra festum Beati Remigii, quam elemosinam dicta domina Bura laudavit coram nobis, et ratam habuit in perpetuum atque gratam. Preterea dicta domina Bura, sponte et provide dedit et concessit in puram et perpetuam elemosinam Deo et ecclesię Beatę Marię de Thar predictę, pro remedio animę suę et antecessorum suorum alias duas eminas ejusdem bladi et dimidiam ad mensuram predictam, percipiendas annuatim infra dictum terminum ab eisdem abbatissa et conventu vel earum mandato, sicut superius est expressum. Has autem quinque eminas ordei assignavit dicta domina Bura percipiendas annuatim ab eisdem abbatissa et conventu in decima sua de Rovra, infra terminum supradictum, volens, concedens et specialiter ordinans ut quicumque de cetero dictam decimam percipiet dictas quinque eminas bladi predicti, ad mensuram Divionensem, eisdem abbatissę et conventui, vel earum mandato, omni contradictione cessante, infra predictum terminum, annuatim reddere teneatur. In cujus rei memoriam, firmitatem et testimonium, ad preces ejusdem dominę Bure, presentes litteras dictis abbatissę et conventui de Thar tradi fecimus sigillorum nostrorum munimine roboratas. Actum anno Domini M°CC° tricessimo nono, mense martii.